Denne artikkelen omhandler tettstedet i Sverige.  For byen i Danmark, se Frederiksberg.  For fortet i Bergen, se Fredriksberg fort.

**Fredriksberg** (iblant også kalt **Säfsen**, etter den opprinnelige kirkebyen og finnbyen som i dag heter Säfsbyen) er et tettsted i vestre del av Ludvika kommune i sørvestre Dalarnas län i Sverige. Fredriksberg er det 926. største tettstedet i Sverige og det fjerde største i Ludvika kommune. Per 2010 hadde Fredriksberg en befolkning på 655 personer.

Fredriksberg, som ligger ca. 60 km vest for kommunesenteret Ludvika, er befolkningsmessig og økonomisk sentrum for den vestlige delen av Ludvika kommune, og visse deler av den kommunale administrasjonen holder til i tettstedet. Fredriksberg har en noe adskilt beliggenhet nær grensen mellom Dalarna, Värmland og Västmanland, med de fleste større tettsteder som Borlänge, Karlstad, Örebro, Falun, Karlskoga og Mora ca. 8–13 mil unna. De nærmeste tettstedene Lesjöfors og Sunnansjö ligger ca. 3–4 mil unna.

Fredriksberg ble grunnlagt i 1729 som en industriby, og jern- og skogsindustrien har lenge spilt en stor rolle for tettstedet. Områdene rundt Fredriksberg domineres stort sett av villmark og uten- og innenlandsk turisme er i dag den dominerende næringen. Fredriksberg har den dag i dag mange spor etter tyngre industrielle epoker, noe som gjør tettstedet til et populært mål for urbane utforskere.

Historikk
---------

Områdene rundt Fredriksberg regnes som bebodde siden 1600–tallet. De første bosetterne var skogfinner, finske immigranter som drev med svedjebruk. Derfor ble områdene også kalt finnmarker. Området rundt Fredriksberg utgjorde opprinnelig den sørlige delen av Nås finnmark, og området regnes som en del av Västerdalarna (i motsetning til øvrige Ludvika kommune som regnes til Bergslagen).

Fredriksberg ble grunnlagt som industriby i 1729 ved at et verk ble anlagt av Hans Sebastian Grave ved Säfssjøens sørlige ende, vest for Säfsbyen (som i dag i praksis er sammenvokst med Fredriksberg) og fikk status som hovedstad i 1749 da Säfsnäs sokn brøt ut fra Nås sokn. Innenfor grensene for dagens tettsted kom etter hvert også Annefors bruk, som ble grunnlagt i 1736. Navnet Fredriksberg ble valgt for å hedre kong Fredrik I.

Referanser
----------

1. 1 2  Statistiska centralbyrån
2. ↑  
	* Wahlberg, Mats (2003). *Svenskt ortnamnslexikon* **(svensk)**. Språk- och folkminnesinstitutet.
3. ↑  Axelsson, *Säfsen 1600-1900 Svedjetiden*
4. ↑  Axelsson, *Säfsen 1600-1900 Historiskt sammandrag*
5. ↑  Axelsson, *Säfsen 1600-1900 Brukstiden*
6. ↑  Dybeck 1992

Eksterne lenker
---------------

* Axelsson, Evert (1990). «Säfsen 1600-1900 Brukstiden» **(svensk)**. Säfsnäs Hembygdsförening. Arkivert fra originalen 19. juli 2011. Besøkt 27. januar 2013.
* Axelsson, Evert (1990). «Säfsen 1600-1900 Historiskt sammandrag» **(svensk)**. Säfsnäs Hembygdsförening. Arkivert fra originalen 30. september 2011. Besøkt 27. januar 2013.
* Axelsson, Evert (1990). «Säfsen 1600-1900 Svedjetiden» **(svensk)**. Säfsnäs Hembygdsförening. Arkivert fra originalen 30. september 2011. Besøkt 27. januar 2013.
* Dybeck, Torsten (1992). «Om Säfsnäsbygden» **(svensk)**. Hellsing släktförening. Arkivert fra originalen 31. januar 2011. Besøkt 27. januar 2013.
* «Sveriges tätorter 2010» (PDF) **(svensk)**. Statistiska centralbyrån. Arkivert fra originalen (PDF) 16. juni 2011. Besøkt 13. april 2016.

| * v
* d
* r
Ludvika kommune i Dalarnas län i Sverige |
| --- |
|  | Blötberget **·** Fredriksberg **·** Håksberg **·** Grängesberg **·** Gonäs **·** Grangärde **·** Ludvika **·** Nyhammar **·** Persbo **·** Saxdalen **·** Sunnansjö **·** Sörvik |  |

|  |  |
| --- | --- |
| Oppslagsverk/autoritetsdata | KulturNav **·** GeoNames
 |

Portal: Sverige